Tyd om na verpleegkundiges se vereistes te luister - Solidariteit GildesSolidariteit Gildes Tyd om na verpleegkundiges se vereistes te luister - Solidariteit Gildes
Tuis / Verpleegkunde / Tyd om na verpleegkundiges se vereistes te luister
Suid-Afrika het meer as 400 000 geregistreerde verpleegkundiges volgens die jongste gepubliseerde syfers van die Suid-Afrikaanse Raad op Verpleging (SARV). Terwyl die land se gesondheidswerkers die Covid-19-pandemie in die voorste linies beveg, speel verpleegkundiges 'n kritieke rol in die funksionering van die gesondheidsorgstelsel.
In Augustus 2020 het Maverick Citizen berig dat 181 gesondheidsorgwerkers weens Covid-19 oorlede is. Daarna is daar 'n beroep op die samelewing gedoen om die opoffering van gesondheidswerkers te erken en hulle waardes na te volg. Volgens die adjunk- direkteurgeneraal van die Departement van Gesondheid, Anban Pillay, het dié getal teen die einde van Augustus 2021 tot 1 297 gestyg. Verdere tragiese verliese is in September aangemeld. Hierdie besondere mense wat daagliks die werkplek betree met die hoop om 'n verskil in die lewens van hulle pasiënte te maak, plaas inderdaad hulle lewens op die spel om die Covid-19-pandemie 'n veerkragtige hou toe te dien.
Die aantal gesondheidswerkers wat weens Covid-19 sterf is ook nie slegs 'n saak wat Suid-Afrikaanse burgers na aan die hart lê nie, maar is ook erg nadelig vir die Suid-Afrikaanse gesondheidsorgstelsel wat weens 'n tekort aan gesondheidsorgpersoneel in baie gevalle nie die mas kan opkom nie.
Die beste plan van aksie sal wees dat die regering intree en nie slegs hierdie belangrike werknemers vervang nie, maar dat hulle beleide sal opstel en implementeer wat sorg dat daar na die verpleegkundiges en ander gesondheidswerkers omgesien word. Dit is egter totaal wanhopig om 'n mens se hoop in die Suid-Afrikaanse regering te plaas.
Die Solidariteit Verpleeggilde is van mening dat daar met gretigheid na verpleegkundiges en ander gesondheidsorgpersoneel geluister moet word om te bepaal wat die presiese behoeftes is waaraan daar nie tans voldoen word nie sodat hierdie probleme drasties aangespreek kan word.
In 'n studie wat in 2016 in die African Journals Online gepubliseer is, is daar 875 verpleegkundiges in Suid-Afrika ondervra. Die resultate het getoon dat 86% van die verpleegkundiges persoonlike spanning ervaar wat met finansiële spanning verband hou. Meer as 500 van die deelnemers het hoë vlakke van spanning in die werkplek ervaar wat verband hou met personeelkwessies, terwyl 60% aan swak algemene gesondheidsverwante kwessies en slapeloosheid gelei het. Byna 600 verpleegkundiges het gesê dat hulle lae werktevredenheid met betrekking tot betaling ervaar.
Baie verpleegkundiges werk in vervalle fasiliteite en word gedwing om 'n tekort aan hulpbronne soos medikasie, toerusting en soms gebrekkige sanitasie te hanteer. Daar is ook verpleegkundiges wat meen dat die werk wat hulle in die samelewing verrig nie werklik waardeer word nie.
Tydens die Covid-19-pandemie is daar ook 'n aansienlike toename in die behoefte by personeel om berading te ontvang weens die uiterse moeilike en soms morbiede werkomstandighede wat verpleegkundiges en ander personeel moes aandurf. Dit is ook duidelik dat talle gesondheidspersoneel sedert die aanvang van die pandemie uitgebrand is en dit besig is om hulle algehele welstand te affekteer.
Terwyl daar reeds bespiegelinge is en hospitale en gesondheidswerkers hulleself staal vir 'n vierde golf van die koronavirus, doen die Verpleeggilde 'n beroep op die regering en die privaat sektor om te verseker dat hulle gesondheidspersoneel se welstand eerste gestel word sodat hulle in staat is om hulle pligte met die beste van hulle vermoëns uit te voer. Daar moet na die algehele welstand van elke personeellid omgesien word.
"As ons ernstig is oor die land se gesondheidsorgstelsel en elke personeellid wat deel daarvan vorm, kan die eise van alle gesondheidspersoneel nie langer op dowe ore val nie. Verpleegkundiges moet berading ontvang waar dit nodig is en toegerus word met die regte gereedskap, beide fisies en emosioneel, om die gevolge van die pandemie te beveg. Nie net is berading nodig nie, maar waar moontlik moet daar na verpleegkundiges se ander belange omgesien word, insluitend dié van finansiële kommer om te verseker dat verpleegkundiges mededingende salarisse in die werkplek ontvang." – Henru Krüger, hoof van die professionele gildes by Solidariteit.
Verpleegkundiges maak byna twee derdes (65%) van die land se gesondheidswerkers uit.
Nuwe verpleegkundiges wat aangestel word om aan die vraag na gesondheidsdienste te voldoen sowel as die verpleegkundiges wat reeds die werkplek betree het moet verseker wees van die volhoubaarheid van hierdie posisies en hoe die toekoms in hul loopbane sal lyk, veral m.b.t. die regering se planne rondom die Nasionale Gesondheidsversekering (NGV).
Hoewel hoë salarisse 'n groot vereiste van verpleegkundiges is speel die rol van ander voordele in die werkplek ook 'n aansienlike rol. Die aanbieding van 'n aantreklike voordele-pakket sal waarskynlik die negatiewe gevolge van ander eienskappe waar verpleegkundiges alternatiewe werkgeleenthede najaag, gedeeltelik kan verhoed.
Oorwegings rakende werkomstandighede soos werklading, die kultuur van die werkplek, die kwaliteit en beskikbaarheid van toerusting en geleenthede vir opleiding en ontwikkeling vorm 'n ewe belangrike deel van die vereistes van verpleegkundiges om die beroep te betree of om te sorg dat verpleegkundiges nie die beroep verlaat nie.
Hoewel daar ook nie 'n spesifieke formule is om te verseker dat die publiek wel waardering aan verpleegkundiges en ander gesondheidsorgpersoneel toon nie, is daar genoegsame getuienis van duisende Suid-Afrikaners wat die intensiewe sorgeenhede van Suid-Afrikaanse hospitale weens Covid-19 moes besoek, dat verpleegkundiges sout van die aarde is.
Verpleegkundiges is belangrik – ons as die samelewing moet dit nie eers besef wanneer ons van hulle dienste en sorg gebruik moet maak nie. Ons almal het julle nodig en is dankbaar vir julle onbaatsugtige diens, omgee en deernis.
Here's what South African nurses want – https://health-e.org.za/2020/05/18/heres-what-south-african-nurses-want/
Nurses want trauma counselling as third wave approaches – https://www.iol.co.za/news/politics/nurses-want-trauma-counselling-as-third-wave-approaches-745153b5-f738-42b8-b095-47f712ebe548
More than 1,300 healthcare workers in South Africa have died of Covid-19 – https://www.dailymaverick.co.za/article/2021-09-07-more-than-1300-healthcare-workers-in-south-africa-have-died-of-covid-19/